De danske dialekter går en lysere fremtid i møde.

Det siger forskningschef Michael Ejstrup fra Danmarks Medie og Journalisthøjskole, DMJX, i Århus.

Og det passer ham fint. Han vil nemlig gerne gøre op med den indstilling, at det danske sprog skal lyde på en bestemt måde i blandt andet medierne. Der er det nemlig rigsdansk, der næsten er altdominerende.

- For 3-400 år siden ragede københavnerne den sproglige magt til sig, og siden har de fortalt alle andre, at deres sprog er det bedste. Og det har betydet, at andre ikke har syntes, at deres dialekt var fin nok, siger Michael Ejstrup.

Mediernes sproglige magt er brudt

Han giver også DR og andre store medier en del af skylden for, at dialekterne lige så stille er blevet trængt ud på et sidespor.

- Men nu har digitaliseringen taget den sproglige magt fra DR. Samtidig er der kommet en modreaktion på blandt andet P4s regionale stationer, hvor flere og flere værter nu taler dialekt, sier Michael Ejstrup.

Det er altså blevet mere stuerent at tale dialekt igen, og Michael Ejstrup påpeger, at flere og flere folk mellem 30 og 50 år er begyndt at tale dialekt igen.